जम्मू। प्रदेश भाजपा ने मंगलवार को पूर्व प्रधानमंत्री अटल बिहारी वाजपेयी का 88वां जन्मदिन सुशासन दिवस के रूप में मनाया। पार्टी की तरफ से इस मौके पर रियासत की चार प्रमुख शख्सियतों को उत्कृष्ट कार्यों और समाज सेवा के लिए सम्मानित किया गया। इनमें जीएमसी के पूर्व प्रिंसिपल डॉ. राजेंद्र सिंह, राज्य सर्विस भर्ती बोर्ड के पूर्व चेयरमैन बुआ दित्ता भगत, राज्य सरकार के विशेष सचिव सांई दास शर्मा और सेवानिवृत्त चीफ इंजीनियर एएस वजीर शामिल थे। नवनिर्वाचित प्रदेश भाजपा अध्यक्ष और विधायक जुगल किशोर शर्मा की अध्यक्षता में यह पहला कार्यक्रम पार्टी ने आयोजित कर वाजपेयी के लंबे जीवन की कामना करते हुए उनके पद चिन्हों पर चलने का संकल्प लिया। जम्मू विश्वविद्यालय के वाणिज्य विभाग के एचओडी प्रो. दीपांकर सेन इस मौके पर मुख्य वक्ता थे।